पाएं अपने शहर की ताज़ा ख़बरें और फ्री ई-पेपरडाउनलोड करें
बल्ल्भगढ़. आंबेडकर चौक के निकट तिगांव रोड पर डिवाइडर के बीच खड़ा बिजली का खंभा कभी भी किसी बड़े हादसे का सबब बन सकता है। हालत यह है कि जब हवा चलती है तो यह खंभा लहराता रहता है। स्थानीय दुकानदारों का कहना है कि इसके बारे में कई बार बिजली निगम के अधिकारियों को शिकायत दी जा चुकी है लेकिन समस्या का समाधान नहीं हो रहा है।
रोज गुजरते यहां से अधिकारी: आंबेडकर चौक से तिगांव जाने वाली सड़क हमेशा व्यस्त रहती है। इस पर कॉलेज के अलावा सरकारी गर्ल्स स्कूल व प्राइमरी स्कूल हैं। विभाग के अधिकारी भी कई बार इस रोड से गुजरते हैं लेकिन इनका ध्यान करीब 6 माह से झुके खंभे की तरफ नहीं गया।
बड़ा हादसा होने से टला: मंगलवार सुबह करीब 9 बजे इस रोड से गुजर रहे ट्रक ने खंभे को टक्कर मार दी जिससे तेज धमाके के साथ तार टूटकर नीचे गिर गया। दुकानदार सुरेंद्र के अनुसार गनीमत यह रही कि खंभा टूटकर सड़क पर नहीं गिरा अन्यथा बड़ा हादसा हो सकता था। दुकानदारों ने घटना की सूचना पुलिस कर्मियों एवं बिजली कर्मियों को दी। लेकिन बिजली विभाग का कोई भी कर्मचारी मौके पर नहीं पहुंचा।
वाहन की टक्कर से झुका था खंभा: दुकानदार दिनेश गोयल व सुमित के अनुसार करीब 6 माह पहले अज्ञात वाहन ने खंभे को टक्कर मारकर क्षतिग्रस्त कर दिया था। तभी से यह इसी हाल में खड़ा है। अब यह खंभा कभी भी गिरकर किसी हादसे को अंजाम दे सकता है।
क्या कहते हैं निगम के अधिकारी
ऊंचा गांव सबडिवीजन के एसडीओ आरएस बेरवाल का कहना है कि इस खंभे के विषय में उनके पास अभी तक कोई जानकारी नहीं है। फिर यदि ऐसी शिकायत है तो अब इसे जल्द ही बदलवा दिया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn